Forslag til EUROPA-PARLAMENTETS OG RÅDETS DIREKTIV om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner)

(forelagt af Kommissionen)

BEGRUNDELSE

1. INDLEDNING OG BAGGRUND

I EU anvendes korte chlorparaffiner (SCCP) hovedsagelig som tilsætningsstof i skærevæsker til metalbearbejdning. Andre anvendelsesformål er som flammehæmmende middel i gummi og som tilsætningsstof i maling og andre overfladebehandlingssystemer.

Under Rådets forordning (EØF) nr. 793/93 om vurdering af og kontrol med risikoen ved eksisterende stoffer blev udkastet til Kommissionens henstilling om risikovurdering og strategierne for risikobegrænsning for fire stoffer, herunder SCCP, behandlet færdigt i juli 1998, og det udvalg, der er nedsat ved artikel 15 i forordning nr. 793/93, afgav enstemmig positiv udtalelse om udkastet den 28. juli 1999. Efter Kommissionens godkendelse den 12. oktober 1999 blev henstillingen offentliggjort i De Europæiske Fællesskabers Tidende den 13. november 1999.

I denne risikovurdering konkluderedes det, at der er behov for særlige beskyttelsesforanstaltninger for vandøkosystemet.

I Kommissionens henstilling opfordres der til at overveje foranstaltninger på fællesskabsplan, som begrænser markedsføringen og anvendelsen af SCCP, navnlig inden for metalforarbejdning og færdigbehandling af læder, og det tilføjes, at der er behov for yderligere arbejde for at bestemme, hvilke anvendelser det er berettiget at give dispensation for. En uafhængig undersøgelse, som blev lanceret af GD III, var ikke i stand til at dokumentere behov for dispensationer for EU's industri.

Ved høringen om resultaterne fra risikovurderingen af SCCP konkluderede Den Videnskabelige Komité for Toksicitet, Økotoksicitet og Miljø (CSTEE) den 27. november 1998, at der er potentielle uacceptable miljøfarer forbundet med disse chlorparaffiners livscyklus, selv om SCCP ikke indebærer nogen væsentlige farer for arbejdstagere, forbrugere og mennesker, der udsættes for stoffet via miljøet.

På grundlag af henstillingen og for at undgå fordrejninger på det indre marked som følge af de uensartede nationale bestemmelser om chlorparaffiner, foreslår Kommissionen at indføre harmoniserede foranstaltninger i Rådets direktiv 76/769/EØF om begrænsning af markedsføring og anvendelse af visse farlige stoffer og præparater. Den tyvende ændring af direktivet vil forbyde SCCP på de to anvendelsesområder, der er nævnt i henstillingen, nemlig metalforarbejdning og færdigbehandling af læder. Hvad angår de andre anvendelsesområder for SCCP, nemlig som blødgørere i malinger, overfladebehandlinger og fugemasser, og som flammehæmmende midler i gummi, plast og tekstiler, bør der overvejes foranstaltninger til begrænsning af farerne, senest tre år efter vedtagelse af dette direktiv, på baggrund af den videnskabelige viden og tekniske udvikling.

Det skal bemærkes, at elleve af EU's medlemsstater, som fuldt ud har tilsluttet sig Kommissionens henstilling om SCCP, har forpligtet sig til PARCOM-afgørelse 95/1 i 1995 under Paris-konventionen (fra 1998 OSPAR-konventionen). Ifølge denne PARCOM-afgørelse skal anvendelsen af SCCP udfases efter følgende tidsplan: anvendelse som blødgørere i malinger og overfladebehandling, anvendelse i skærevæske til metalforarbejdning, anvendelse som flammehæmmende middel i gummi, plast og tekstiler pr. 31. december 1999 og anvendelse som blødgørere i fugemasser pr. 31. december 2004. PARCOM-afgørelsen går således længere end Kommissionens henstilling ved at medtage anvendelsen af SCCP som blødgører og flammehæmmende middel. På den anden side går Kommissionens henstilling længere end PARCOM-afgørelsen ved at medtage SCCP i færdigbehandlingen af læder. Det Forenede Kongerige accepterede ikke PARCOM-afgørelsen. Østrig, Grækenland og Italien er ikke parter i OSPAR-konventionen.

2. BEGRUNDELSE AF FORSLAGET UD FRA NÆRHEDSPRINCIPPET

Hvilke formål har den påtænkte foranstaltning set i lyset af EF's forpligtelser-

Forslagets vigtigste formål er at beskytte miljøet ved at tage hensyn til resultaterne fra risikovurderingen.

Et andet formål er at bevare det indre marked.

Hører den påtænkte foranstaltning under EF's enekompetence, eller er der tale om en kompetence, som EF deler med medlemsstaterne-

Foranstaltningen til bevarelse af det indre marked for farlige stoffer hører under Fællesskabets enekompetence. Denne kompetence blev fastlagt ved Rådets direktiv 76/769/EØF.

Hvilke muligheder har EF

Den eneste mulighed, der foreligger, er et forslag til tyvende ændring af direktiv 76/769/EØF.

Er det nødvendigt med ensartede forskrifter, eller er det tilstrækkeligt at opstille de generelle mål i et direktiv, der derefter gennemføres af medlemsstaterne-

Den foreslåede tyvende ændring indfører ensartede regler for handelen med SCCP med henblik på det indre marked. Den sikrer også et højt miljøbeskyttelsesniveau. Den foreslåede tyvende ændring er den eneste mulighed for at nå disse mål. Generelle mål ville være utilstrækkelige.

3. BEGRUNDELSE FOR FORSLAGET

Behovet for dette forslag opstod, da PARCOM (konventionen om forhindring af landbaseret havforurening) i juni 1995 vedtog afgørelse 95/1 om nedtrapning af anvendelsen af korte chlorparaffiner i fire anvendelseskategorier. Det har måttet afvente gennemførelsen af Fællesskabets risikovurdering af SCCP.

PARCOM-afgørelsen skal gennemføres af signatarstaterne i perioden fra den 31. december 1999 til 31. december 2004, afhængig af de særlige anvendelsesformål. I betragtning af, at ti af disse signatarstater også er EU-medlemsstater, vil denne gennemførelse udgøre en trussel for det indre marked. Kommissionens forslag går derfor ud på at indføre harmoniserede EU-bestemmelser for SCCP baseret på Fællesskabets risikovurdering og en cost/benefit-analyse.

4. OMKOSTNINGER OG FORDELE

4.1. Omkostninger

Det foreslåede direktiv skulle ikke give de store problemer for industri og handel, da anvendelsen af SCCP er faldende på de to anvendelsesområder, hvor begrænsningerne tænkes indført, og virksomhederne allerede har udviklet erstatningsprodukter.

4.2. Fordele

Fordelene ved forslaget ligger i gennemførelsen af et indre marked for SCCP og i miljøbeskyttelse.

5. PROPORTIONALITET

Den tyvende ændring indebærer fordele i form af et indre marked og miljøbeskyttelse. Dette kan opnås ved små omkostninger.

6. HØRINGER UNDER UDARBEJDELSEN AF UDKASTET TIL DEN TYVENDE ÆNDRING

Der er indhentet udtalelser under udarbejdelsen af forslaget på en række møder med eksperter fra medlemsstaterne og industrien, repræsenteret ved CEFIC (European Chemical Industry Council) og COTANCE.

7. OVERENSSTEMMELSE MED TRAKTATEN

Formålet med dette forslag er at fremme et højt beskyttelsesniveau, og det er derfor i overensstemmelse med Traktatens artikel 95, stk. 3.

Forslaget kræver ikke særlige bestemmelser af den art, der er nævnt i Traktatens artikel 15.

Det er i overensstemmelse med artikel 5.

8. HØRING AF EUROPA-PARLAMENTET OG DET ØKONOMISKE OG SOCIALE UDVALG

I overensstemmelse med Traktatens artikel 95 anvendes proceduren med fælles beslutningstagning med Europa-Parlamentet. Det Økonomiske og Sociale Udvalg skal høres.

2000/01404 (COD)

Forslag til EUROPA-PARLAMENTETS OG RÅDETS DIREKTIV om tyvende ændring af Rådets direktiv 76/769/EØF vedrørende begrænsning af markedsføring og anvendelse af visse farlige stoffer og præparater (korte chlorparaffiner)

(EØS-relevant tekst)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95,

under henvisning til forslag fra Kommissionen [1],

[1] EFT L

under henvisning til udtalelse fra Det Økonomiske og Sociale Udvalg [2],

[2] EFT L

i henhold til fremgangsmåden i traktatens artikel 251 [3], og

[3] EFT L

ud fra følgende betragtninger:

(1) Ifølge artikel 14 i traktaten skal der oprettes et område uden indre grænser med fri bevægelighed for varer, personer, tjenesteydelser og kapital;

(2) At nogle medlemsstater har indført eller planlægger at indføre begrænsninger i anvendelsen af korte chlorparaffiner (SCCP) i forlængelse af PARCOM-afgørelse 95/1 (konventionen om forhindring af landbaseret havforurening) indvirker direkte på det indre markeds gennemførelse og funktion; det er derfor påkrævet at foretage en indbyrdes tilnærmelse af medlemsstaternes lovgivning på området ved at ændre bilag I til direktiv 76/769/EØF [4];

[4] EFT L 262 af 27.9.1976, s. 201. Direktivet er senest ændret ved Kommissionens direktiv 97/64/EF (EFT L 315 af 19.11.1997, s. 18).

(3) SCCP klassificeres som miljøfarligt, fordi det er meget giftigt for organismer, der lever i vand, og kan forårsage uønskede langtidsvirkninger i vandmiljøet;

(4) Kommission har vedtaget en henstilling under Rådets forordning (EØF) nr. 793/93 om vurdering af og kontrol med risikoen ved eksisterende stoffer, hvori den anbefaler at træffe særlige foranstaltning til at begrænse anvendelsen af SCCP, navnlig inden for skærevæske til metalforarbejdning og færdigbehandling af læder for at beskytte vandmiljøet;

(5) Bestemmelserne om SCCP vil på baggrund af ny videnskabelig viden blive taget op til revision, navnlig men hensyn til emissioner fra varer, der indeholder SCCP;

(6) Den Videnskabelige Komité for Toksicitet, Økotoksicitet og Miljø (CSTEE) afgav den 27. november 1998 udtalelse om de farer ved SCCP, der nævnes i henstillingen;

(7) Direktivets bestemmelser berører ikke Fællesskabets retsforskrifter for beskyttelse af arbejdstagernes sikkerhed og sundhed under arbejdet, især Rådets direktiv 89/391/EØF [5] om iværksættelse af foranstaltninger til forbedring af arbejdstagernes sikkerhed og sundhed under arbejdet og Rådets direktiv 98/24/EF [6] om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser.

[5] EFT L 183 af 29.6.1989, s. 1.

[6] EFT L 131 af 5.5.1998, s. 11.

UDSTEDT FØLGENDE DIREKTIV:

Artikel 1

Bilag I til direktiv 76/769/EØF ændres som anført i bilaget til dette direktiv.

Artikel 2

1. Medlemsstaterne vedtager og offentliggør de bestemmelser, der er nødvendige for at efterkomme dette direktiv senest den 31. december 2001 [et år efter dets ikrafttræden]. De underretter straks Kommissionen herom.

Medlemsstaterne anvender disse bestemmelser fra den 1. juli 2002 [18 måneder efter direktivets ikrafttræden].

2. Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

Artikel 3

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Bruxelles,

På Europa-Parlamentets vegne På Rådets vegne

Formand Formand

BILAG

Der indsættes følgende punkt i bilag I til direktiv 76/769/EØF:

"XXX Alkaner, C10-C13, chlor (korte chlorparaffiner)

CAS nr. 85535-84-8 // 1. må ikke markedsføres til anvendelse som stoffer eller som bestanddele i præparater - til metalforarbejdning; - til indfedtning af læder.

2. Inden den 1. januar 2003 vil bestemmelserne om SCCP blive taget op til revision af Europa-Kommissionen i samarbejde med medlemsstaterne på baggrund af eventuelle nye relevante videnskabelige data om sundheds- og miljøfarer ved SCCP.